张九龄
杂诗五首
孤桐亦胡为，百尺傍无枝。疏阴不自覆，修干欲何施。
高冈地复迥，弱植风屡吹。凡鸟已相噪，凤凰安得知。
萝茑必有托，风霜不能落。酷在兰将蕙，甘从葵与藿。
运命虽为宰，寒暑自回薄。悠悠天地间，委顺无不乐。
良辰不可遇，心赏更蹉跎。终日块然坐，有时劳者歌。
庭前揽芳蕙，江上托微波。路远无能达，忧情空复多。
湘水吊灵妃，斑竹为情绪。汉水访游女，解佩欲谁与。
同心不可见，异路空延伫。浦上青枫林，津傍白沙渚。
行吟至落日，坐望只愁予。神物亦岂孤，佳期竟何许。
木直几自寇，石坚亦他攻。何言为用薄，而与火膏同。
物类有固然，谁能取径通。纤纤良田草，靡靡唯从风。
日夜沐甘泽，春秋等芳丛。生性苟不夭，香臭谁为中。
道家贵至柔，儒生何固穷。终始行一意，无乃过愚公。